B. Bugár, podpredseda NR SR: (2002-12-10):
G. Krajči, poslanec: Vážený pán predsedajúci, vážený pán minister, vážené kolegyne, kolegovia, dovoľte aj mne, aby som zaujal stanovisko k štátnemu rozpočtu na rok 2003, ktorý schvaľujeme v tejto Národnej rade. Považujem to za veľmi významný dokument, ktorý ovplyvní budúcnosť občanov tejto krajiny minimálne na jeden rok s tým, že vytvorí predpoklady do budúcich rokov vládnutia novej Dzurindovej vlády. Chcem však povedať, že vo svojom vystúpení sa budem zaoberať len rozpočtovými kapitolami ministerstva obrany, ministerstva vnútra a Národného bezpečnostného úradu. Na úvod však musím konštatovať, že navrhovaný rozpočet na rok 2003 je pre Slovensko ako celok absolútne neprijateľný a nezohľadňuje požiadavky, ktoré vyplývajú pre úspešné riadenie štátnych orgánov a vôbec pre prežitie občanov Slovenskej republiky. Vláda pokračuje vo svojej protiobčianskej politike a snaží sa predovšetkým ušetriť na úkor ľudských zdrojov. Na druhej strane vo svojich sférach, ktoré otvárajú dvere predovšetkým korupčným ambíciám, sa nehanbí zvyšovať rozpočtové prostriedky pravdepodobne za účelom, aby sa zo spoločného ešte viac rozdávalo ako doposiaľ. Preto sa pridávam k svojim predrečníkom a návrh štátneho rozpočtu na budúci rok v takomto znení nepodporím. Moje rozhodnutie podložím konkrétnymi analýzami, určitými argumentmi a číslami, aby ste ma nemohli obviniť z prihrievania si politickej polievočky na úkor návrhu štátneho rozpočtu. V prvej časti vystúpenia sa budem teda venovať rozpočtovým anomáliám na Ministerstve obrany Slovenskej republiky. Slovenská republika získala na ostatnom samite NATO v Prahe dlho očakávanú pozvánku do Severoatlantickej aliancie. Politika v rezorte bezpečnostných síl by mala byť teda pre náš štát prioritou. Vláda mala pripraviť rozpočet tak, aby naplnila všetky slovenské záväzky voči bruselskej centrále vojenského paktu. Takto sa však vláda nespráva a návrh rozpočtu pre ministerstvo obrany je toho dôkazom. Vláda porušila prioritný záväzok naplniť finančné krytie pre ozbrojené sily v súvislosti na prístupové konanie do NATO vo výške 2 % ročného HDP. Návrh rozpočtu na rok 2003 pre ministerstvo obrany stanovuje celkové výdavky vo výške 21,67 mld. Sk. Ak vezmeme do úvahy štatistický ukazovateľ, že celkový hrubý domáci produkt na budúci rok sa odhaduje na 1 bilión 146 miliárd korún, jednoduchá matematická trojčlenka nám ozrejmí, že navrhované rozpočtové prostriedky dosiahnu úroveň 1,89 % HDP, to znamená o 11 % menej, ako sme sa zaviazali centrále NATO. Doteraz, musím konštatovať, že vláda Slovenskej republiky nepredložila a Národnej rade nedala na schválenie ani jeden rozvojový program v oblasti bezpečnosti aj s finančnou náročnosťou. Preto aj návrhy rozpočtov rezortu obrany, vnútra, hospodárstva, štátnych hmotných rezerv v oblasti výdavkov na obranu, prípadne spravodlivosti, v oblasti justičnej stráže, financií v oblasti colnej, nemôže Národná rada schváliť preto, že sme prijali ústavný zákon č. 227/2002 Z. z. o bezpečnosti štátu. Pri prerokúvaní Modelu 2010 a Dlhodobého plánu štruktúry a rozvoja ozbrojených síl Národná rada Slovenskej republiky vzala tieto dokumenty len na vedomie, teda neschválila ich, s výnimkou vydeľovania rozpočtu pre rezort obrany od roku 2003 vo výške 2 % HDP. Teda všetky výdavky rezortu obrany a vnútra už v roku 2002, týkajúce sa rozvoja a modernizácie po platnosti zákona č. 227, mali byť schválené Národnou radou Slovenskej republiky. Keďže sa tak nestalo, sú to výdavky neodôvodnené a treba iniciovať i Najvyšší kontrolný úrad, aby to preveril. Potom by ani ministerstvo obrany nemuselo rušiť výberové konania pre informačné systémy, pretože nie sú podľa zákona finančne pokryté. Najhoršie je na tom to, že sú ohrozené prístupové programy pre NATO a Európsku úniu, takzvané partnerské ciele a schengenský informačný systém, nakoľko od 1. 5. 2002 ich výdavky nie sú pokryté rozhodnutím Národnej rady Slovenskej republiky, a teda vláda Slovenskej republiky uvádza partnerov do omylu a sama blokuje prístupové procesy do NATO a Európskej únie ako i samotné svoje programové vyhlásenie. Z toho, čo som prečítal, je zrejmé, že dochádza k porušovaniu ústavného zákona, a teda aj Ústavy Slovenskej republiky, čo bude viesť zrejme k tomu, že podáme podnet na preverenie týchto krokov. Skutočnosť, že Dzurindova vláda už dlhodobo klame slovenských občanov, je zrejmá. Neviem si však teda predstaviť, ako oklame Brusel, ktorému bude zhruba 1,4 mld. Sk v rozpočte pre armádu jednoducho chýbať. Toto je moja primárna výhrada k navrhovanému rozpočtu. Vláda nesplní svoje sľuby ani smerom k medzinárodným inštitúciám, v ktorých chce byť právoplatným a rovnocenným členom. Celkový návrh rozpočtu pre ozbrojené sily je poddimenzovaný. Z mojich slov pochopíte, že vyčlenené prostriedky na armádu nebudú postačovať na naplnenie programových téz vládnej koalície pre rezort obrany, ale ani na plnenie priorít ministerstva obrany a armády ako takej. Návrh rozpočtu pre ministerstvo obrany som ako člen branno-bezpečnostného výboru dostal ako utajený materiál. Sprvu som nechápal, prečo je materiál tajný. Po jeho preštudovaní však môžem vysloviť hypotézy, že utajenie je potrebné z dôvodu nekontrolovateľnosti plnenia záväzkov a i možnej korupcie pri presúvaní finančných súm v rámci rezortu z jednej oblasti do druhej. Je zrejmé, že pri takýchto transferoch sa otvárajú dvere pre defraudáciu a peniaze sa strácajú. K uvedenému materiálu. Na strane 8 tajného materiálu v kapitole vyzbrojovanie sa konštatuje, že cieľom prezbrojovania je naplniť Model armády 2010 a armádu vyzbrojiť modernou výzbrojou a technikou. Zahrnutých je v nej osem priorít: 1.) informačné a komunikačné systémy, 2.) realizácia projektov Partnerské ciele, 3.) riadenie a velenie, 4.) sily vysokej pripravenosti, 4.) sily nižšej pripravenosti, 5.) dlhodobo rozvíjané sily, 6.) podporné a ostatné sily a po ďalšie ostatné projekty. Na vyzbrojovanie armády sa navrhuje iba 2,4 mld. Sk. Táto suma je absolútne nereálna z hľadiska potrieb. Ako príklad uvediem priority zo strany 9 v podkapitole modernizačné programy pre vzdušené sily, ktoré, keby mali byť splnené aspoň na 60 %, navrhovaných 2,4 mld. by strávili ihneď. Matematika totiž nepustí. Len jeden rádiolokátor stojí pre programy vzdušných síl cca 500 mil. Sk. Modernizácia jedného zastaraného rádiolokátora 100 mil. Sk. Modernizácia lietadiel sa odhaduje na minimálne miliardu korún a modernizácia logistickej a letiskovej podpory na cca tiež 1 mld. Sk. Sedliackym rozumom si môžeme spočítať, že priority pre vzdušné sily spotrebujú takmer 3 mld. Sk. A to sme neinvestovali ešte ani korunu do ostatných siedmich priorít, ktoré som tu citoval. Aký je teda reálny odhad navrhovateľov rozpočtu? Absolútne nezodpovedajúci realite. V tajnom materiáli v kapitole vyzbrojovanie nie sú okrem pozemných, vzdušných síl a ostatných modernizačných programov konkretizované žiadne navrhované zmeny v ostatných prioritách a ani ich finančné krytie. V kapitole vyzbrojovanie teda jednoznačne chýba konkrétne rozpracovanie jednotlivých priorít, ich finančné krytie, ale aby vôbec existovali nástroje na kontrolu ich realizácie. Spomínaná kapitola je všeobecná, nekonkrétna a nezodpovedá štandardnému návrhu rozpočtu pre rezort obrany štátu vo vyspelých demokratických krajinách. V návrhu štátneho rozpočtu navrhovatelia používajú termíny, ktoré sú pre Slovenskú armádu jednou veľkou neznámou, taktiež sú v rozpore s programovým vyhlásením vlády v časti obrana štátu a Modelom 2010. Napríklad na strane 9 v podkapitole modernizačné programy pre pozemné sily sa konštatuje, že programy budú zamerané na vybrané prvky automobilového parku. Neviem, čo znamená táto štylizácia. O aké konkrétne prvky pôjde. Čo bude teda armáda nakupovať v rámci automobilového parku a za koľko. V návrhu rozpočtu chýba to najpodstatnejšie, čo sa bude nakovať a koľko vyčlenili na to prostriedkov. V tej istej podkapitole sa konštatuje, že dôraz sa bude dávať na jednotky boja proti terorizmu alebo na sily vysokej pripravenosti. Takýto terminus technicus Slovenská armády ani legislatíva jednoducho nepozná. Tieto jednotky nie sú konkretizované ani v rámci ozbrojených síl Slovenskej republiky ako takých. A dokonca ani Model 2010 o nich vôbec nepojednáva. Aké jednotky chce teda tento navrhovaný rozpočet vytvárať, keď sa vláda zaväzuje naplniť priority Modelu 2010, ktorý vôbec o takýchto jednotkách nepojednáva! Vzniká tu teda jednoznačný rozpor medzi vládnym programom a návrhom rozpočtu na rok 2003. Podľa programového vyhlásenia vlády sa majú vytvoriť špeciálne jednotky rýchleho nasadenia a strategickej dopravy. Rozpočet pritom pojednáva o silách vysokej pripravenosti, čo v zásade nie je to isté. Vládny program niečo sľúbil, ale v rozpočte na rok 2003 sa na to prostriedky nevyčlenili. Nehovoriac o tom, že táto ambícia opäť úzko súvisí so slovenskými prístupovými konaniami do NATO, takže táto organizácia si nanovo stanovila nového nepriateľa teroristov. Špeciálne jednotky teda nie sú v rozpočte finančne pokryté, ale ani vôbec definované. Na strane 10 sa v kapitole operácie mimo územia štátu na tieto vojenské aktivity vyčleňuje len 33 mil. Sk. Skúsenosti z minulých rokov upozorňujú, že finančné krytie na operácie mimo územia štátu bolo spravidla nedostačujúce. Vždy sa museli hľadať dodatočné finančné prostriedky na pokrytie týchto aktivít, ktoré okrem iného tiež napomáhajú naše ambície o členstvo v NATO. Z rozpracovania tejto kapitoly nie je vôbec jasné, o aké konkrétne jednotky ide, aká bude príprava týchto jednotiek a ich rotácia. Nikto nevie, o čo konkrétne ide, len skutočnosť, že predkladatelia na to vyčlenili 33 mil. Sk, čo je podľa odborníkov menej než málo. V rozpočte musí byť presne stanovené, o aké jednotky ide, aby centrála v Bruseli mohla eventuálne s nimi počítať v nejakých vojenských operáciách. Naši susedia Česko, Maďarsko a Poľsko, ktorí vstúpili do NATO skôr ako my, mali a doteraz majú pri zostavovaní rozpočtov vážny problém s finančným krytím záležitostí súvisiacich so zákonom o ochrane utajovaných skutočností. Nikdy im nestačili prostriedky na krytie realizácie tohto zákona, ktorý platí aj na území Slovenskej republiky. Išlo prevažne o programy technického a manipulačného režimu s utajovanými dokumentmi, súvisiacimi s ozbrojenými silami. Pre našich susedov to boli neplánované miliardové výdavky na tieto účely. Navrhovatelia nášho rozpočtu s touto položkou počítali, nakoľko ju zaradili do tabuľkovej časti tajného dokumentu. Avšak v tabuľke sa objavila položka nula. Nevyčleniť ani korunu na túto problematiku je maximálne nezodpovedné a môže to vytvoriť vážne rozpočtové deficity pre obranu počas roku 2003, čo, ak sa stane, napokon opäť zaplatí najskôr občan zvyšovaním finančných nárokov na jeho životnú úroveň. Na záver tejto kapitoly by som chcel zdôrazniť, že návrh rozpočtu na rok 2003 pre ministerstvo obrany je nekonkrétny vo vzťahu k stanoveniu nielen finančného krytia, ale aj realizácie priorít ministerstva obrany a obranné plánovanie a jeho aplikácia do rozpočtu je absolútne nepostačujúca. Rozpočet je nekontrolovateľný a imaginárny. Navrhované aké-také opatrenia zase nezodpovedajú reálnemu finančnému krytiu. Finančné krytie nezodpovedá obsahu, čo považujem za základný rozpor dokumentu. Nehovoriac o rozporoch s programovým vyhlásením vlády a s materiálom Modelu armády 2010. Preto neodporúčam prijať takto predloženú časť návrhu rozpočtu pre Ministerstvo obrany Slovenskej republiky. Ďalšou kapitolou, ktorou sa chcem zaoberať, je kapitola Ministerstva vnútra Slovenskej republiky na rok 2003. Nie je to tak dávno, čo predseda vlády Mikuláš Dzurinda predložil Národnej rade návrh programového vyhlásenia vlády. Aj napriek značným výhradám opozičných politikov, že ide o nekonkrétny vládny program, postavený na položení sľubov, ktoré nemôžu byť verifikované, ho vláda 78 hlasmi poslancov vládnej koalície v parlamente schválila. Vláda vo svojom programe iba nasľubovala nesplniteľné opatrenia, aby opila občanov, že sa zodpovedne stavia k vážnym spoločenským neduhom. Nie je to však pravda a navrhovaný rozpočet pre ministerstvo vnútra na rok 2003 je toho dôkazom. Minister vnútra Vladimír Palko sľuboval vo svojom desatore, ktoré bolo zverejnené, ako bude vylepšovať pracovné podmienky slovenských policajtov a tým eliminovať vplyv organizovaného zločinu v slovenskej spoločnosti. Technické zdokonaľovanie, výkon ľudských zdrojov, systémové opatrenia, antikorupčné programy, vylepšenie vozového parku polície a tak ďalej, to boli všetko sľuby vlády, ktorá sa zaviazala investovať prostriedky do ochrany života a majetku občanov, teda do policajnej zložky. Návrh rozpočtu na rok 2003 je však toho pravým opakom. V polícii chýbajú peniaze a najbližší rok aj chýbať budú. Policajtom nebudú valorizované platy, nedostanú nové osobné automobily, technické vybavenia a polícia bude opäť niekoľko krokov pozadu za organizovaným zločinom, čo napokon dokázala aj aktuálna kauza s Černákom, ktorého prepustili na slobodu, a polícia mu ponúkla ochranku, čo on vďačne a s úsmevom na tvári prijal. Zamyslite sa, vážení kolegovia, nad touto absurditou. Minister spravodlivosti Lipšic vykrikuje po celom Slovensku, že Černák je bosom podsvetia a že on ako minister ho dostane späť do väzenia a polícia údajne tomu istému človeku poskytne ochranu za peniaze daňových poplatníkov. Vláda teda vo svojom programe sľubuje, že posilní pripravenosť a akcieschopnosť policajných a ďalších bezpečnostných štruktúr na boj s terorizmom, vytvorí predpoklady na zriadenie koordinačného centra pre boj so zločinnosťou ako centrálneho národného kontaktného bodu, na výmenu informácií o vyšetrovacích prípadoch, pripraví legislatívne a organizačné podmienky na ochranu sudcov, prokurátorov, pracovníkov bezpečnostných a justičných orgánov a spolupracujúcich osôb, podieľajúcich sa na boji proti organizovanému zločinu, vytvorí legislatívne predpoklady na zavedenie trestnoprávnej zodpovednosti právnických osôb, zabezpečí potrebné legislatívne a organizačné predpoklady na zriadenie a činnosť špecializovaného útvaru zloženého z vyšetrovateľov a kriminalistov PZ, ktorý bude úzko spolupracovať so špeciálnym prokurátorom a špeciálnym súdom a mnoho vecí, ktoré sa objavujú v tomto vládnom vyhlásení. Predložený návrh rozpočtu pre ministerstvo vnútra naznačuje, že polícia bude aj v budúcom roku ekonomicky poddimenzovaná, čo otvára dvere mafii a korupcii v policajných zložkách. Minister ani navrhovatelia totiž nedokázali zabezpečiť pre rezort vnútra toľko financií, koľko je a bolo by potrebných na efektívne pôsobenie v slovenskej polícii. Moje úvodné slová komentáru podložím v nasledujúcich chvíľach konkrétnymi číslami a vyjadreniami policajných odborárov, aby ste môj prejav nepovažovali len za prejav člena politickej strany. V porovnaní s rokom 2002 predstavuje zvýšenie rozpočtu len 5,126 %, čo je výrazne nižšie percento ako medziročný nárast inflácie. Kapitálové výdavky sú pritom rádovo nižšie o 300 mil. Sk ako v roku 2002. Tovary a služby ostávajú cenovo na úrovni roku 2002, pritom ceny energií budú stúpať o niekoľko desiatok percent. Na toto zvyšovanie návrh rozpočtu ministerstva vnútra nereaguje. Takisto odsun a zníženie výšky valorizácie platov policajtov na 5 % až do 1. 7. 2003 je v rozpore s programom. Všeobecne možno konštatovať, že programové vyhlásenie vlády je v hlbokom rozpore s navrhovanou realitou, čo možno chápať ako vedomé klamstvo vlády na občanoch. Vízie ministra Palka o zmenách v polícii, o budovaní recepcií, skvalitnení služieb občanov, zvyšovanie počtu policajtov v uliciach a podobne sú v prípade takto navrhovaného rozpočtu pre rezort vnútra na rok 2003 skutočne len v polohe zavádzania verejnosti. Alebo môžu byť tiež znakom nekompetentnosti riadenia tohto rezortu, lebo vyčlenených 15,8 mld. pre ministerstvo vnútra jednoducho nestačí. Po dôkladnej analýze nevyhnutných potrieb, ktoré neskôr verbálne rozvediem, berúc do úvahy výrazné zvyšovanie cien energií od 1. januára 2003, zmenu sadzieb DPH pre potraviny, reštrikčnú politiku vlády a celkový dopad týchto faktorov na ceny materiálov, pohonných hmôt, tovaru a služieb, je nevyhnutné zvýšiť navrhovaný rozpočet ministerstva vnútra. V bežných výdavkoch o 650 mil. Sk, v kapitálových výdavkoch o 300 mil. Sk, čo dohromady predstavuje zvýšenie 915 mil. Sk. V opačnom prípade bude pokračovať v rezorte vnútra všeobecný a už i navonok zjavný úpadok, čo si v konečnom dôsledku odtrpí zase len občan. Takisto to bude mať dopad aj na značný odchod príslušníkov Policajného zboru, ktorí už v súčasnosti prejavili snahu odísť z Policajného zboru. Navrhované zvýšenie o 915 mil. Sk je len snahou udržať rezort v polohe prežitia pri nevyhnutných nákladoch. Kapitálové výdavky odporúčam vziať na jednotlivé projekty, aby sa dosiahol efekt stabilizácie policajtov v Bratislave a v ďalších mestách. Odporúčam zvýšiť rozpočet na výstavbu bytov o 200 mil. a na nákup novej techniky pre Policajný zbor o 100 mil. Sk. V bežných výdavkoch je zvýšenie nevyhnutné na potraviny z dôvodu úpravy sadzby DPH, energie a plyn z dôvodu zvýšenia ich cien, na pohonné hmoty, nevyhnutné služby z dôvodu zvýšenia cien, opravy a údržby techniky z dôvodu zanedbaného stavu, zásobovanie spotrebným materiálom administratívneho charakteru. Treba dbať aj na proces scivilňovania policajtov. Pri realizácii 200 policajtov ročne môžu výdavky predstavovať cca 80 až 90 mil. Sk, s čím rozpočet vôbec neráta. Aby ste môj prejav a kritiku nevnímali ako výsostne politickú zo strany opozičného poslanca a bývalého ministra, uvediem na podporu mojich hodnotení i názor policajných odborov, ktorý sprostredkoval ich predseda. Globálne zhodnotil rozpočet pre celý rezort ministerstva vnútra ako reštrikčný, to znamená, že táto reštrikcia sa priam dotýka aj Policajného zboru. Za najväčší problém policajní odborári považujú súvislosť s nárastom cien za energie, ktorý začne platiť už od 1. januára 2003. V nadväznosti na zvýšenie výdavkov na energie nemá Policajný zbor absolútne pokryté toto zvýšenie v navrhovanom rozpočte. Druhou háklivou záležitosťou bol plánovaný zvýšený príjem z pokút. Vláda týmto krokom prakticky núti policajtov, aby v čo najširšej miere vyberali od občanov pokuty, keďže sú to pre policajtov plánované príjmy. A ak nebudú naplnené plánované príjmy, musia byť úmerne krátené aj výdavkové časti rozpočtu. Takýto prístup je jednoznačne protiobčiansky a nevedno, ako si má polícia vylepšiť svoj pošramotený imidž u občanov, ale takou cestou určite nie. Ak má byť Policajný zbor úspešný v boji proti organizovanému zločinu, musí zdokonaliť svoje technické prostriedky a na to peniaze nie sú. Tento problém je dlhoročný a stále sa nerieši. Najmarkantnejším príkladom je zaostalý vozový park polície. V navrhovanom budúcoročnom rozpočte sa neráta s dostatočnými finančnými prostriedkami na obnovu vozového parku. V tejto kapitole policajtom chýba takmer 150 mil. Sk. Aktuálny problém je tiež mechanizmus skráteného vyšetrovania. V rámci tohto mechanizmu bola iba časť príslušníkov zaradená do zodpovedajúcich pracovných tried. Neboli pritom pokryté zvýšené nároky na prácu ľudí objemom mzdových prostriedkov. To znamená, že policajti dostali novú prácu, nové úlohy, avšak nedostanú na to finančné prostriedky. Ak to prepočítame, ide asi o 4 mil. korún na mzdách plus odvody. Samozrejme, policajní odborári kritizujú aj odloženie valorizácie platov príslušníkov v súvislosti so zvyšovaním cien energií, čo sa dotkne každého občana. No a nakoniec sa odborári Policajného zboru sťažujú, že pripravovatelia návrhu štátneho rozpočtu len z malej časti zohľadnili ich nároky a potreby. Aj tento názor odborára, že vláda brala predovšetkým ľuďom, aby vykryla svoje finančné schodky, svedčí o tom, že tento rozpočet je zle pripravený. Dovoľte mi ešte niekoľko slov ku kapitole Národného bezpečnostného úradu na rok 2003. Rozpočet Národného bezpečnostného úradu patrí medzi kapitoly s relatívne nízkym nárokom na štátnu pokladnicu pre budúci rok 2003. Predpokladané výdavky spolu pre NBÚ sa navrhujú vo výške 304,9 mil. Sk. V porovnaní s rozpočtom ministerstva vnútra alebo obrany sú to malé sumy. To však neznamená, že s týmto návrhom rozpočtu sa dá súhlasiť. Chcem poukázať na niektoré jeho riziká. Pripravovaný návrh rozpočtu pre kapitolu NBÚ na budúci rok nesie všeobecné charakterové znaky komplexného návrhu štátneho rozpočtu na rok 2003. Je chaotický, neprehľadný, nekonkrétny a neefektívny. Mám z toho dojem, že tam, kde navrhovatelia mohli ušetriť peniaze, jednoducho nešetria. Návrh rozpočtu NBÚ sa delí na bežné výdavky, kde je plánovaných 179, 9 mil., a kapitálové na úrovni 125 mil. Sk. Z bežných výdavkov tvoria mzdy, príjmy, nároky súvisiace s elektronickým podpisom a ostatné osobné vyrovnania 54,6 %, to je vyše 72 mil. Sk. Čiže výrazná časť navrhovaného balíka bude smerovať na platy súčasných zamestnancov NBÚ, ale aj budúcich, ktorí nastúpia na oddelenie pre elektronický podpis. Výška rozpočtu je zvýšená a ovplyvnená nárastom počtu zamestnancov v roku 2003 o 50 príslušníkov NBÚ pre elektronický podpis. Podľa mojich informácií z NBÚ je plánovaný stav plného počtu zamestnancov na elektronickom podpise 42 a nie 50. Z toho v tomto roku 2002 bolo prijatých už 22 ľudí. Matematika teda nepustí a z toho vyplýva, že NBÚ musí na oddelenie elektronického podpisu prijať ešte 22 zamestnancov v roku 2003. Keď rozpočtová kapitola uvádza 50 miest, nie je to pravda. Kapitolu mzdy, služobné príjmy a ostatné osobné vyrovnania možno teda pokojne znížiť o platové nároky pre 28 ľudí, ktorí už prijatí do NBÚ v súvislosti s elektronickým podpisom nebudú. Tento návrh, ale možný rozpočtový zámer sa premieta aj do podkapitol označených ako 611, 612, 615 a 616. Ide o tarifné platy, osobné platy, príplatky, vyrovnania a doplatky k platom, aj ďalšie platy. Mzdové nároky sú ovplyvnené počtom zamestnancov a prijímaním nových. Z našich zistení vyplýva, že ich bude zamestnaných jednoducho menej, ako sa navrhuje. Rovnaké skutočnosti ovplyvňujú aj ďalšiu samostatnú kapitolu 620 poistné a príspevky zamestnávateľa do poisťovní a Národného úradu práce. Nárast v tejto kapitole je opäť neodôvodnený, keďže zamestnancov bude menej. V týchto mzdových kapitolách mohli navrhovatelia ušetriť niekoľko miliónov korún. Ďalšou nezrovnalosťou je návrh v kapitolách výdavkov v položke 710 obstarávanie kapitálových aktív. Moja výhrada sa týka nákupu osobných automobilov v roku 2003, do ktorého chce NBÚ investovať 2,5 mil. korún. NBÚ v súčasnosti vlastní cca 20 motorových vozidiel. Riaditeľ NBÚ volvo, ostatní riaditelia volkswagen passat a zamestnanci majú k dispozícií škody fabie. Na pôde NBÚ sa pri zostavovaní návrhu rozpočtu kritizovala nízka efektivita využívania motorových vozidiel. Otázka teda znie, či je efektívne a potrebné nakupovať nové autá a či nepostačia už tie, ktoré sú k dispozícii. Skôr sa mi zdá, že tento navrhovaný nákup má slúžiť ako odmena vedenia úradu pre zamestnancov, ktorí získajú k dispozícii nové služobné motorové vozidlá. Dobre vieme, ako sa so služobnými vozidlami v bezpečnostných zložkách narába. Poslednou výstrahou môže byť zneužívanie služobných motorových vozidiel na dovolenkové účely príslušníkmi Národnej protidrogovej jednotky. V kapitole 710 sa ďalej pojednáva o získaní objektu v Brunovciach pre Národný bezpečnostný úrad. Ten by mal okrem iného slúžiť aj na rekreačné a rehabilitačné účely úradu. V čase inštitucionalizovania NBÚ je zbytočné zvyšovať rozpočet z dôvodu nákupu akéhosi rekreačného objektu. Myslím si, že časy socialistických rekreačných chát sa už pominuli. NBÚ sa musí zameriavať hlavne na technické a systémové dobudovanie a nie na nákup rekreačných stredísk. To sa môže realizovať o niekoľko rokov neskôr. Štát v tejto fáze nemá peniaze na sociálne slabé vrstvy obyvateľstva a NBÚ si na ich úkor ako daňových poplatníkov chce kúpiť a zrekonštruovať rekreačné stredisko. Rovnaká otázka sa vynára aj pri snahách o výstavbu novej budovy NBÚ v hodnote takmer 400 mil. Sk. Je síce pravdou, že súčasná budova staticky nevyhovuje, avšak ako výstavba novej súvisí s koncepciou úradu, v ktorej sa o tom vôbec nepojednáva, to si neviem predstaviť. Na záver by som chcel upozorniť prítomných poslancov koalície i opozície, že čo sa týka kapitoly NBÚ, dajú sa v nej ušetriť značné finančné prostriedky, ktoré by mohli byť prerozdelené do problémových kapitol školstva, zdravotníctva alebo územnej správy. Avšak to by museli mať predkladatelia záujem. Preto vám dávam návrh a neodporúčam schváliť ani rozpočtovú kapitolu Národného bezpečnostného úradu v tomto predloženom rozpočte. Ďakujem za pozornosť. (Potlesk.)